Alueiden komitean päätöslauselma aiheesta "Tietoyhteiskunta Korfusta Dubliniin Uudet esiin nousevat ensisijaiset tavoitteet" ja "Tietoyhteiskunnan vaikutus Euroopan unionin politiikkoihin Seuraavien vaiheiden valmistelu"

(97/C 42/07)

ALUEIDEN KOMITEA, joka

ottaa huomioon aiheesta "Tietoyhteiskunta Korfusta Dubliniin Uudet nousevat ensisijaiset tavoitteet" ja "Tietoyhteiskunnan vaikutus Euroopan unionin politiikkoihin Seuraavien vaiheiden valmistelu" julkaistut komission tiedonannot (KOM(96) 395 lopull.), joissa komissio ehdottaa tietoyhteiskuntaa koskevan toimintasuunnitelman laatimista ja vahvistamista keskittyen erityisesti aiheisiin "Liiketoimintaympäristön parantaminen", "Sijoittaminen tulevaisuuteen", "Ihmiset keskipisteenä" ja "Maailmanlaajuiseen haasteeseen vastaaminen",

ottaa huomioon lokakuun 18. päivänä 1996 tekemänsä päätöksen antaa asian valmistelu valiokunta 3:lle (esittelijä: Henning Jensen),

hyväksyi 13. ja 14. marraskuuta 1996 pitämässään 15. täysistunnossa (marraskuun 14. päivän kokouksessa) yksimielisesti seuraavan päätöslauselman.

Alueiden komitea

1. arvostaa tähänastisen "Euroopan tie tietoyhteiskuntaan" -toimintasuunnitelman tuloksia;

2. tukee tietoyhteiskuntaa edistävää uudistettua EU:n toimintaohjelmaa;

3. suosittaa, että uuden toimintaohjelman lähtökohdaksi otetaan yksittäisten kansalaisten tarpeet ja toiveet;

4. kehottaa varmistamaan toimintasuunnitelman toimien sekä EU:n aloitteiden, mm. rahastojen ja ohjelmien entistä paremman koordinoinnin.

Alueiden komitea

5. korostaa, että paikallis- ja alueviranomaiset voivat aktiivisesti edistää tietoyhteiskunnan kehitystä ja siihen liittyvien haasteiden onnistunutta käsittelyä neuvonnalla, opastuksella, erilaisin hankkein, kokemuksia vaihtamalla, keskustelemalla ja tekemällä yhteistyötä alueen poliittisten ja yhteiskunnallisten toimijoiden ja liike-elämän edustajien kanssa sekä tiiviiden kansalaiskontaktien avulla;

6. vaatii tämän vuoksi, että paikallisten ja alueellisten viranomaisten tulee läheisyysperiaatteen mukaisesti saada keskeisempi rooli toimintasuunnitelmaan liittyvässä, tietoyhteiskunnan mahdollisuuksiin ja ongelmiin sekä alan EU-toimien suunnitteluun ja toteutukseen liittyvässä työssä;

7. ehdottaa lisäksi, että toimintasuunnitelmassa keskitytään enemmän alue- ja paikallisviranomaisia koskeviin hankkeisiin ja toimiin, kuten esim. pk-yritysten kanssa tehtävään yhteistyöhön, koulutus- ja jatkokoulutushankkeisiin ja toimiin, joilla helpotetaan kansalaisten osallistumista tietoyhteiskuntaan ja sen hyödyntämistä.

Alueiden komitea

8. tukee televiestintäalan kilpailun vapauttamista, mutta korostaa, että on tärkeää taata yleispalvelut siten, että välttämättömien televiestintä- ja tietotekniikkapalvelujen saatavuus varmistetaan koko EU:n alueella, varsinkin syrjäisillä ja ulkoalueilla, ja että palvelujen hinnoittelu ei saa vääristää kilpailua tai lisätä alueellista eriarvoisuutta;

9. on vakuuttunut siitä, että erityisesti pk-yritysten osalta on yritysilmaston parantaminen tarpeen ja muistuttaa, että komission "Luottamussopimuksessa" esitetään alueellisia työllisyyssopimuksia keinoiksi, joiden avulla paikallis- ja alueviranomaiset voivat merkittävästi parantaa pk-yritysten kehitys- ja sopeutumismahdollisuuksia;

10. ehdottaa tämän vuoksi, että uudessa toimintasuunnitelmassa paikallis- ja alueviranomaiset otetaan mukaan pk-yrityksille suunnattuun, organisaatio- ja rahoituskysymyksiin sekä tietoyhteiskunnassa tehtävään verkostoyhteistyöhön ja kokemusten vaihtoon liittyvään tarpeelliseen neuvontaan ja opastukseen;

11. ehdottaa lisäksi, että EU:n toimet ja ohjelmat asetettaisiin selkeään, palvelualan ja tietotekniikan sisäisten kasvumahdollisuuksien mukaiseen poliittiseen ja taloudelliseen tärkeysjärjestykseen.

Alueiden komitea

12. korostaa kuinka välttämätöntä on, että kaikki Euroopan yhteisön tietoyhteiskunnan alalla toteuttamat toimet kuten direktiiviehdotus tietoyhteiskunnan palveluita koskevien sisämarkkinalakien säätämisen avoimuudesta tai yhteisön mahdolliset aloitteet moniarvoisuudesta tai tiedotusvälineiden keskittymisestä perustuvat läheisyysperiaatteeseen ja että niissä kunnioitetaan alue- ja paikallishallinnon toimialaa ja tehtäviä;

13. kannattaa Euroopan parlamentin tavoin lakisääteisen ja lupamenettelyjä vaativan yleisradiokäsitteen säilyttämistä, vaikka uusille palveluille onkin mahdollisesti mielekästä säätää asteittaisia lupaehtoja; korostaa tässä yhteydessä Euroopan parlamentin tavoin, että yleisradiotoiminnan jatkuvuus alueellisella, kansallisella ja eurooppalaisella tasolla on turvattava ja sitä on kehitettävä edelleen, koska se on tärkeä mielipiteen muodostamisen väline.

Alueiden komitea

14. kehottaa huolehtimaan erityisesti siitä, että komission toimivaltaiset pääosastot koordinoivat riittävästi toimiaan, jottei ulospäin synny vaikutelmaa koordinoimattomista yksittäisistä toimista;

15. on sitä mieltä, että kehitys televiestinnän ja informaatioteknologian alalla etenee nopeasti, minkä vuoksi on välttämätöntä, että tämän alan arviointi ja hyväksyntä sujuu nopeasti, jotta esitetyt projektit voidaan toteuttaa mahdollisimman nopeasti markkinoiden vaatimalla tavalla.

Alueiden komitea

16. korostaa koko väestölle taattavien laajojen perustietojen, joustavien koulutusmahdollisuuksien ja elinikäisen oppimisen mahdollisuuden merkitystä;

17. vahvistaa, että paikallis- ja alueviranomaisilla on mahdollisuudet ja niiden toimialaan kuuluu huolehtia paikallisten ja alueellisten etujen sekä oppilaitosten ja talouden tarpeiden yhteensovittamisesta;

18. kehottaa tämän vuoksi toimintasuunnitelmassa sekä muissa koulutukseen ja sopivan koulutustarjonnan järjestämiseen liittyvissä aloitteissa ottamaan vuoropuhelun ja yhteistyön luonnolliseksi lähtökohdaksi paikallis- ja alueviranomaisten läheisen yhteyden alueensa moniin toimijoihin;

19. ehdottaa lisäksi, että tulevassa tutkimusta ja teknologian kehitystä koskevassa viidennessä puiteohjelmassa kiinnitetään panostuskohteita, jakoperusteita ym. määriteltäessä erityistä huomiota innovatiiviseen teknologiaan.

Alueiden komitea

20. korostaa, että tietoyhteiskunta lisää vain entisestään alueiden eriarvoisuutta, mikäli ei estetä sellaisten alueiden muodostumista, joilla ei ole tarvittavaa tekniikkaa ja tietoteknisiä voimavaroja;

21. kehottaa tämän vuoksi mm. hyödyntämään rakennerahastojen keinoja luoda entistä parempia tietoteknisiä perusrakenteita ja voimavaroja epäsuotuisassa asemassa oleviin EU:n alueisiin ja ulkoalueisiin suunnatuilla ohjelmilla, joilla tuetaan teknologiakustannusten maksamista, jotta näiden alueiden asukkaat voisivat saada televiestinnän vähimmäispalvelut ja jotta alan yritysten olisi kannattavampaa perustaa toimipaikkansa näille alueille;

22. korostaa lisäksi, että on elintärkeää, että kaikki kansalaiset saavat tietoa ja koulutusta tekniikan käytössä ja että heidän niin käytännön kuin taloudelliset mahdollisuutensa sen hyödyntämiseen varmistetaan;

23. vaatii tämän vuoksi, että toimintasuunnitelmassa, samoin kuin esim. Irisi-ohjelmassa luodaan mahdollisuuksia kehittää ja kokeilla julkisia ja käyttäjäystävällisiä ratkaisuja, mm. info-kioskeja ja avoimia tietotupia, sekä kehittää kirjastojen ja julkisten oppilaitosten palveluja sekä vaihtaa näistä saatuja kokemuksia;

24. kehottaa edelleen asettamaan ihmisen entistä selvemmin tietoyhteiskunnassa keskeiselle sijalle keskittymällä entistä enemmän tietotekniikan mahdollisuuksiin parantaa julkisia palveluja, vammaisten mahdollisuuksia, tasa-arvoa ja kansanterveyspolitiikkaa.

Bryssel, 14. marraskuuta 1996.

Alueiden komitean puheenjohtaja

Pasqual MARAGALL i MIRA